# Bertomeu Bas Tarazona

Bertomeu Bas Tarazona (Paiporta, 1943 - 15 d'agost de 2022) va ser un polític valencià, alcalde de Paiporta entre 1979 i 2007 pel PSPV-PSOE.
Agent comercial de professió, Bas accedeix a l'alcaldia de Paiporta a les primeres eleccions de l'etapa democràtica l'any 1979 revalidant el càrrec en 7 ocasions consecutives fins que l'any 2007 es va retirar. Com a màxim responsable de l'ajuntament va impulsar la modernització de l'institució i la creació de serveis públics i infraestructures com el Museu de la Rajoleria, la biblioteca municipal i els diversos centres educatius del municipi, la urbanització de places com la Major, Soliera o Xúquer o la construcció de l'auditori municipal.
També va ocupar càrrecs de responsabilitat dins del seu partit: secretari general de l’agrupació local, membre del Comité Comarcal, del Comité Federal i del Comité Nacional del PSPV-PSOE.
En 2003 fou acusat de prevaricació i malversació de diners públics i el van suspendre de militància al partit socialista.

## Corrupció

El ministeri públic va demanar 6 anys de presó i 18 d'inhabilitació per un presumpte delicte de prevaricació i malversació continuada de cabals públics que s'hauria portat a terme, almenys entre els anys 2003 i 2006.
El procés començà quan els regidors de l'oposició, del PP i del partit independent Paiporta-Alternativa Unida, van denunciar-lo als jutjats de Torrent en assabentar-se que treballadors municipals haurien realitzat treballs al xalet de Bas en horari laboral. Segons la denúncia, l'ajuntament hauria pagat combustible per a vehicles personals, així com material de neteja per als treballs que els treballadors municipals realitzaven al xalet de l'aleshores alcalde. Tot i que la primera denúncia sols fóra contra Bartolomé Bas, per a qui es demanava una pena de dos anys, esta s'ampliaria també a la regidora Emilia Soler, esposa de Bas. El juí començaria finalment en abril de 2013.
En juny de 2013, l'Audiència Provincial de València absoldria a Bas en considerar que no estava "suficientment provada" la seua participació "conscient" als fets. Tanmateix, l'esposa de Bas, Emilia Soler, sí que fou condemnada a pagar una multa de 1.800 € i seria suspesa de treball com a càrrec públic durant sis mesos per un delicte de malversació. Un empleat municipal també seria condemnat.
Tot i que des del PP, Compromís, Esquerra Unida i l'antiga regidora de Paiporta-AU va coincidir que la condemna va ser molt lleu per als fets que es denunciaven, l'alcalde, el popular Vicente Ibor, va manifestar que l'ajuntament de Paiporta, com a acusació, no anava a recórrer la denúncia, si no ho feien "alguna de les parts o el fiscal". Per la seua banda, el portaveu socialista a Paiporta, José Antonio Manrique, va mostrar la seua alegria i va demanar al PSPV-PSOE que alçara la suspensió cautelar de militància que els socialistes havien aplicat a Bas en començar el cas, en considerar que l'ex-alcalde tenia dret a tornar.

## Referències

* 1 2 «Bas Tarazona, Bertomeu – Ideco». [Consulta: 15 agost 2022].
* ↑ Sena, Laura. «Muere el exalcalde de Paiporta Bertomeu Bas» (en castellà), 15-08-2022. [Consulta: 15 agost 2022].
* ↑ Solicitan 6 años de prisión para Bertomeu Bas por prevaricación y malversación de caudales públicos notícia a Las Provincias de l'11 d'abril de 2013 (castellà)
* ↑ El fiscal pide seis años de cárcel para el exalcalde de Paiporta por malversación Bartomeu Bas está acusado de haber utilizado a trabajadores municipales para reformar su chalé de Montserrat y de cargar al consistorio facturas de materiales para uso privado - El Ministerio Público también solicita 5 años de prisión para su esposa - notícia a Levante-EMV del 10 de novembre de 2012 (castellà)
* ↑ Arranca el juí contra l'ex alcalde socialista de Paiporta notícia a Notícies 9 del 16 d'abril de 2013
* ↑ Absuelven al exalcalde de Paiporta de los delitos de malversación y prevaricación notícia a Levante-EMV del 22 de juny de 2013 (castellà)
* ↑ Compromís y EU piden al PP que recurra la absolución del exalcalde por malversación La Audiencia no considera probado que Bartomeu Bas supiera que trabajadores municipales realizaban tareas en su casa aunque sí condena con una multa a su mujer - El alcalde Ibor se sorprende de "una pena tan leve para un delito tan grave" - notícia a Levante-EMV notícia del 23 de juny de 2013 (castellà)
* ↑ El PSOE aplaude el fallo y apoya la readmisión de Bas notícia a Levante-EMV del 23 de juny de 2013 (castellà)